Luka 10 | Beibele Inthaneteng | Phetolelo ya Lefase le Lefsa
10 Ka morago ga dilo tše Morena a hlaola ba bangwe ba masomešupa+ a ba roma ka babedi ka babedi+ gore ba mo ete pele ba tsene motseng o mongwe le o mongwe le lefelong le lengwe le le lengwe leo a bego a tla tla go lona.
2 Ke moka a re go bona: “Ruri, puno+ ke e kgolo eupša bašomi+ ke ba sego kae. Ka baka leo, kgopelang+ Mong wa puno gore a romele bašomi+ punong ya gagwe.
3 Eyang. Bonang! Ke le roma bjalo ka dikwana+ gare ga diphiri.
4 Le se ke la swara sekhwama sa tšhelete goba mokotlana wa dijo+ goba diramphašane gomme ge le le tseleng le se ke la ja nako ge le dumediša.+
5 Kae le kae mo le tsenago gona ka ntlong le thome ka gore: ‘Eka ntlo ye e ka ba le khutšo.’+
6 Ge e ba mogwera wa khutšo a le gona, khutšo ya lena e tla ba go yena.+ Eupša ge e ba a se gona, gona e tla boela go lena.+
7 Ka gona, dulang ntlong+ yeo le je le go nwa dilo tše ba le neago tšona,+ gobane mošomi o swanelwa ke moputso wa gagwe.+ Le se ke la tloga ntlong e nngwe la ya go e nngwe.+
8 “Le gona, kae le kae mo le tsenago gona motseng ba le amogela, le je dilo tšeo ba le neago tšona,
9 ke moka le fodiše+ balwetši go wona gomme le tšwele pele le ba botša gore: ‘Mmušo+ wa Modimo o le batametše.’
10 Eupša kae le kae mo le tsenago motseng gomme ba sa le amogele,+ le tšwele ka ntle ditseleng tša wona tše dikgolo le re:
11 ‘Gaešita le lerole le le kgomaretšego dinaong tša rena le etšwa motseng wa lena, re le hlohlorela go lena.+ Lega go le bjalo, dulang le gopola ka se, gore Mmušo wa Modimo o batametše.’
12 Ke le botša gore motse woo letšatšing la kahlolo o tla ahlolwa o šoro go feta Sodoma.+
13 “Go madimabe wena Koratsina!+ Go madimabe wena Betsaida!+ Gobane ge nkabe mediro e matla yeo e diregilego go lena e be e diregile Tiro le Sidone, nkabe e le kgale di itshotše di apere mekotla gomme di dutše meloreng.+
14 Ka baka leo, letšatšing la kahlolo le tla ahlolwa o šoro go feta Tiro le Sidone.+
15 Wena Kaperenaume, na mohlomongwe o tla phagamišetšwa legodimong?+ O tla theogela tlase Bodulabahu!*+
16 “Yo a le theetšago,+ o theetša le nna. Yo a le hlokomologago, o hlokomologa le nna. Go feta moo, yo a ntlhokomologago,+ o hlokomologa le yo a nthomilego.”
17 Ke moka ba masomešupa ba boa ba thabile, ba re: “Morena, re laola gaešita le batemona+ ka go diriša leina la gago.”
18 Ge ba re’alo a re go bona: “Ke thomile go bona Sathane a šetše a wele+ legodimong ka lebelo la go swana le la legadima.
19 Bonang! Ke le neile matla a go gatakela dinoga+ le diphepheng+ ka dinao le a go okamela matla ka moka a lenaba,+ le gona ga go na se se ka le gobatšago.
20 Lega go le bjalo, le se ke la thabišwa ke gore le laola meoya e mebe, eupša thabang gobane maina a lena+ a ngwadilwe magodimong.”
21 Ka yona nako yeo, a thaba kudu+ ka moya o mokgethwa gomme a re: “Ke go tumiša phatlalatša wena Tate, Morena wa legodimo le lefase, gobane o utetše ba bohlale+ le ba tlhaologanyo dilo tše ka kelohloko gomme wa di utollela bana. Ee, Tate, gobane o ratile ge ke dira ka tsela yeo.
22 Dilo tšohle ke di gafetšwe+ ke wena Tate gomme ga go yo a tsebago yo Morwa e lego yena ge e se wena Tate;+ le gona ga go yo a tsebago yo Tate e lego yena ge e se Morwa,+ le yo Morwa a ratago go mo utollela yena.”
23 Ke moka a retologela go barutiwa ba gagwe a re go bona ka thopeng: “Go thaba mahlo a bonago dilo tšeo le di bonago.+
24 Gobane ke re go lena: Baporofeta ba bantši le dikgoši tše dintši ba be ba dumile go bona+ dilo tše le di bonago eupša ga se ba ka ba di bona, le go kwa dilo tše le di kwago eupša ga se ba ka ba di kwa.”
25 Bjale monna yo mongwe yo a tsebago Molao+ a ema gore a mo leke, a re: “Morutiši, ke swanetše go dira’ng gore ke je bohwa bja bophelo bjo bo sa felego?”+
26 Jesu a re go yena: “Go ngwadilwe’ng Molaong?+ O bala bjang?”
27 Ge a araba a re: “‘O rate Jehofa Modimo wa gago ka pelo ya gago ka moka, ka moya wa gago ka moka, ka matla a gago ka moka le ka monagano wa gago ka moka’+ gomme o rate ‘moagišani wa gago ka mokgwa wo o ithatago ka wona.’”+
28 A re go yena: “O arabile gabotse; ‘tšwela pele o dira seo gomme o tla hwetša bophelo.’”+
29 Eupša ka go nyaka go itlhatsela a lokile, monna yoo a re go Jesu: “Ge e le gabotse, ke mang yo e lego moagišani wa ka?”+
30 Jesu ge a araba a re: “Motho yo mongwe o be a fologa a etšwa Jerusalema a eya Jeriko, a wela gare ga bahlakodi bao ba ilego ba mo hlakola dilo tšohle, ba mo itia, ba ikela ba mo tlogela a le makgatheng a lehu le bophelo.
31 Bjale gwa direga gore moperisita yo mongwe a fologe ka tsela yeo, eupša ge a mmona, a phamogela ka thoko e nngwe ya tsela.+
32 Molefi le yena ge a fologela lefelong leo a mmona, fela a phamogela ka thoko e nngwe.+
33 Eupša Mosamaria+ yo mongwe yo a bego a sepela tseleng yeo a fihla go yena gomme ge a mmona, a mo hlomogela pelo.
34 Ke moka a mmatamela a mo tlema dintho tša gagwe a di tšhela ka makhura le beine.+ Bjale a mo nametša pokolo ya gagwe a mo iša ntlong ya baeti, a mo hlokomela.
35 Ke moka letšatšing le le latelago a tšea ditenariase* tše pedi a di nea mohlokomedi wa ntlo ya baeti, a re: ‘Hle mo oke, gomme tšohle tše o tlago go di diriša ka ntle le se, ke tla go bušetša tšona ge ke boa.’
36 Ke mang wa ba bararo ba yo go wena a bonagalago a itirile moagišani+ go monna yo a wetšego bahlakoding?”
37 A re: “Ke yo a gaugetšego+ monna yoo.” Ke moka Jesu a re go yena: “Sepela gomme le wena o dire+ sona seo.”
38 Bjale eitše ge ba sepela, a tsena motsaneng o mongwe. Gona moo mosadi yo a bitšwago Mareta+ a mo amogela ntlong ya gagwe.
39 Le gona, mosadi yoo o be a na le ngwanabo yo a bitšwago Maria, yo yena a ilego a dula dinaong+ tša Morena gomme a theetša lentšu la gagwe.
40 Ge e le Mareta yena o be a šitišwa+ ke go dira mediro e mentši. Ka gona, a batamela a re: “Morena, na ga o na taba ge ngwanešo a ntlogetše ke dira dilo ke nnoši?+ Ka gona, mmotše gore a nthuše.”
41 Morena ge a araba a re go yena: “Mareta, Mareta, o belaela+ le go tshwenyega ka dilo tše dintši.+
42 Lega go le bjalo, go nyakega dilo tše sego kae+ goba selo setee feela. Maria yena o kgethile kabelo e botse+ gomme a ka se ke a e amogwa.”
^ Ka Segerika ke “Hadese.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D10%26wtlocale%3DSE%26srcid=share⊂ject=Bala Beibele Inthaneteng